Virallinen lehti nro C 082 , 17/03/1998 s. 0129



KIRJALLINEN KYSYMYS E-2701/97 komissiolle esittäjä(t): Elly Plooij-van Gorsel (ELDR) (1. syyskuuta 1997) Aihe: Maksujen periminen ylimääräisistä eläkkeistä kahteen kertaan Komissio toteaa 10. joulukuuta 1996 esittämässään ylimääräisessä tiedonannossa vetoomuksista 734/93 ja 1080/94, että Ranskan Contribution Sociale Généralisée (CSG) on katsottava asetuksen 1408/71 ((EYVL L 149, 5.7.1971, s. 2. )) mukaiseksi sosiaalimaksuksi. Sen vuoksi tätä maksua ei voida määrätä Ranskassa asuville alankomaalaisille, joiden eläkkeisiin on sovellettava Alankomaiden lainsäädäntöä. Komissio viittaa tällöin kuitenkin tuomioistuimen oikeuskäytäntöön, jonka mukaan asetusta 1408/71 ei sovelleta ylimääräisiin eläkkeisiin. 1. Voiko komissio ilmoittaa, mistä syystä sosiaalimaksujen periminen kahteen kertaan ylimääräisistä eläkkeistä jäisi asetuksen 1408/71 soveltamisalan ulkopuolelle? 2. Onko ylimääräisten sosiaalimaksujen periminen Ranskassa edellä mainittujen vetoomusten tapauksessa sallittu, kun otetaan huomioon, että kyseiset alankomaalaiset ovat joutuneet allekirjoittamaan Ranskassa asiakirjan, jonka mukaan he eivät voi ikinä käyttää hyväkseen mitään Ranskan sosiaalipalveluja, vaikka he toisaalta ovat velvollisia suorittamaan niihin liittyvät maksut? 3. Jos ei ole, onko tämä Ranskan maksujen perintä katsottava kansallisuuteen perustuvaksi syrjinnäksi, joka on kielletty EY:n perustamissopimuksen 6 artiklassa? 4. Voiko komissio ilmoittaa, missä määrin eläkkeeseen oikeutetut Euroopan kansalaiset, jotka ovat sijoittautuneet eläkkeelle päästyään toiseen jäsenvaltioon, joutuvat tekemisiin ylimääräisistä eläkkeistä perittävien kaksinkertaisten maksujen kanssa? 5. Ovatko ylimääräisistä eläkkeistä perittävät kaksinkertaiset sosiaalimaksut henkilöiden vapaan liikkuvuuden este? 6. Jos on, aikooko komissio valmistella uutta lainsäädäntöä tai muuttaa asetusta 1408/71 estääkseen sen, että toiseen jäsenvaltioon sijoittautuneet kansalaiset joutuvat suorittamaan kahteen kertaan maksuja ylimääräisistä eläkkeistään? Komission jäsenen Pádraig Flynnin komission puolesta antama vastaus (29. syyskuuta 1997) 1. - 3., 5. - 6. Komissio haluaa muistuttaa arvoisaa parlamentin jäsentä siitä, että Euroopan yhteisöjen tuomioistuin on erityisesti 16. tammikuuta 1992 (asia C-57/90 komissio v. Ranska) ja 6. helmikuuta 1992 (asia C-253/90 komissio v. Belgia) antamissaan tuomioissa vastustanut komission kantaa ja päättänyt, että yleissopimuksiin perustuvat lisäeläkejärjestelmät eivät kuulu asetuksen (ETY) 1408/71 soveltamisalaan. Tuomioistuimen mielestä 1 artiklan j alakohdassa suljetaan pois mahdollisuus edellä mainitun asetuksen soveltamisesta lisäeläkejärjestelmiin. Edellä mainitun asetuksen säännöksiä ei siis sovelleta kyseisiin järjestelmiin. Sama koskee myös asetuksen 13 artiklan 1 kohdassa mainittua sovellettavan lainsäädännön periaatetta, jolla estetään kahta jäsenvaltiota yhtäaikaisesti perimästä sosiaaliturvamaksuja samalta henkilöltä. Tuomioistuin ei edellä mainituissa asioissa hyväksynyt myöskään komission väitettä, jonka mukaan edellä mainittu sovellettavan lainsäädännön periaate olisi suoraan johdettavissa Euroopan yhteisön perustamissopimuksen säännöksistä (katso 16. tammikuuta 1992 annetun tuomion 9 kohta ja 6. helmikuuta 1992 annetun tuomion 7 kohta). Komissio ei tällä hetkellä aio ehdottaa uusia tätä aihetta käsitteleviä säännöksiä eikä muutoksia asetukseen (ETY) 1408/71. 4. Komissiolla ei ole hallussaan tilastotietoja eurooppalaisista eläkeläisistä, jotka eläkkeelle jäämisensä jälkeen ovat muuttaneet asumaan toiseen jäsenvaltioon ja joiden lisäeläkkeistä olisi peritty kaksinkertaisia sosiaaliturvamaksuja.